19.12.2022 г.
BG
Официален вестник на Европейския съюз
L 323/101
(10)
Комисията отбелязва, че в своето искане за преразглеждане Литва е използвала местна прогноза за въздушното движение за движенията по ППП и единиците обслужване, която е по-висока от базовата прогноза за въздушното движение на Службата за статистически данни и прогнозиране (STATFOR) на Евроконтрол, публикувана през юни 2022 г. Местните прогнози на Литва за въздушното движение са по-оптимистични от прогнозата на STATFOR.
Литва обяснява, че разликата се дължи на използването на по-актуални данни за развитието на въздушното движение, които показват, че отчетените през март и април 2022 г. големи загуби на въздушно движение отчасти са били възстановени през следващите месеци.
(11)
В сравнение с плана за ефективност годишните намаления на броя на единиците обслужване за календарните 2022, 2023 и 2024 години са в приблизителния диапазон от – 26 % до – 35 %.
Броят на полетите, извършвани по ППП във въздушното пространство на Литва, обаче не се предвижда да намалява със същите темпове както единиците обслужване при прелитане.
Това несъответствие се дължи на значителното намаляване на прелитанията, които средно генерират пропорционално по-голям брой единици обслужване при прелитане от полетите, които пристигат или заминават от летищата в Литва.
Следователно Комисията отбелязва, че работното натоварване на доставчика на аеронавигационно обслужване (ДАНО), което се определя от контролираните полети, не се очаква да намалее като функция на намаляването на приходите, дължащо се на по-малкия брой единици обслужване при прелитане.
(12)
Литва обяснява, че недостигът на приходи от такси за аеронавигационно обслужване, причинен от по-ниските нива на въздушно движение, в съчетание с високата инфлация и натиска на пазара на труда върху заплатите, оказва силно въздействие върху способността на ДАНО да изпълнява бъдещи финансови задължения и да осъществява планираните инвестиции.
Поради това Литва посочва, че преразглеждането на целите за ефективност е от съществено значение, за да се гарантира финансовата стабилност на ДАНО и да се осигурят достатъчно ресурси за националния надзорен орган, който се финансира чрез приходите от такси за АНО.
(13)
Комисията признава, че първоначалните предположения, залегнали в основата на плана за ефективност на Литва, вече не са валидни поради значителното намаляване на въздушното движение в резултат на войната на Русия срещу Украйна.
Освен това Комисията е съгласна, че преразглеждането на целите за ефективност е необходимо и пропорционално, за да се гарантира оперативната и финансовата жизнеспособност на ДАНО и да се преодолее недостигът на ликвидност, пред който той е изправен вследствие на промяната в обстоятелствата.
(14)
Ето защо Комисията счита, че внесеното от Литва искане за преразглеждане отговаря на условията за преразглеждане на местните цели за ефективност, определени в член 18, параграф 1, буква а), подточка ii) от Регламент за изпълнение (ЕС) 2019/317.
ОЦЕНКА НА ПЛАНИРАНИТЕ ПРЕРАЗГЛЕДАНИ ЦЕЛИ ЗА ЕФЕКТИВНОСТ Цели за ефективност във връзка с капацитета
(15)
Литва иска преразглеждане на своите цели за ефективност във връзка с капацитета при прелитане за календарните 2022, 2023 и 2024 години в отговор на промяната в обстоятелствата, посочена в съображения 6 и 13, по-специално прогнозирания по-малък брой движения по ППП за тези календарни години и неговото въздействие върху предоставянето на капацитет.
(16)
В следващата таблица са представени целите за ефективност на Литва за РП3 във връзка с капацитета при прелитане, включени в плана за ефективност, и планираните преразгледани цели за ефективност, предложени от Литва в нейното искане за преразглеждане.
В таблицата са посочени и съответните референтни стойности от плана за управление на мрежата, наличен към 2 юни 2021 г. — момента на приемане на валидните за целия Европейски съюз преразгледани цели за ефективност за РП3, които бяха използвани от Комисията при оценката на съгласуваността на местните цели във връзка с капацитета с валидните за целия Европейски съюз цели за ефективност, въз основа на точка 1.3 от приложение IV към Регламент за изпълнение (ЕС) 2019/317.
Литва
2022 г.
2023 г.
2024 г.
Цели във връзка с капацитета при прелитане, включени в плана за ефективност, изразени в минути закъснение в управлението на потоците въздушно движение („УПВД“) за полет
0,03
0,03
0,03
Планирани преразгледани цели във връзка с капацитета при прелитане, изразени в минути закъснение в УПВД за полет
0,02
0,02
0,02
Референтни стойности
0,03
0,03
0,03